Document ID: 31996R2412

KOMISSION ASETUS (EY) N:o 2412/96,
annettu 18 päivänä joulukuuta 1996,
yhteisön ennakkotarkkailun käyttöönotosta tietyistä kolmansista maista peräisin olevien tiettyjen EHTY:n ja EY:n perustamissopimusten alaan kuuluvien rauta- ja terästuotteiden tuonnin osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tuontiin sovellettavasta yhteisestä järjestelmästä ja asetuksen (EY) N:o 518/94 (1), kumoamisesta 22 päivänä joulukuuta 1994 annetun neuvoston asetuksen (EY) N:o 3285/94, sellaisena kuin se on viimeksi muutettuna asetuksella (EY) N:o 2315/96 (2), ja erityisesti sen 11 artiklan,
ottaa huomioon tiettyjen kolmansien maiden tuontiin sovellettavasta yhteisestä menettelystä ja asetusten (ETY) N:o 1765/82, (ETY) N:o 1766/82 ja (ETY) N:o 3420/83 (3) kumoamisesta 7 päivänä maaliskuuta 1994 annetun neuvoston asetuksen (EY) N:o 519/94, sellaisena kuin se on viimeksi muutettuna asetuksella (EY) N:o 1897/96 (4), ja erityisesti sen 9 artiklan 1 kohdan,
ottaa huomioon edellä mainituilla asetuksilla perustetuissa komiteoissa käydyt neuvottelut,
sekä katsoo, että
komission asetuksella (EY) N:o 2914/95 (5), sellaisena kuin se on viimeksi muutettuna asetuksella (EY) N:o 464/96 (6), tiettyjen Euroopan hiili- ja teräsyhteisön perustamissopimuksen ja Euroopan yhteisön perustamissopimuksen alaan kuuluvien rauta- ja terästuotteiden tuonti yhteisöön asetettiin yhteisön ennakkotarkkailuun,
Euroopan hiili- ja teräsyhteisön perustamissopimuksen alaan kuuluviin tuotteisiin sovelletaan asetusten (EY) N:o 3285/94 ja (EY) N:o 519/94 säännösten mukaisesti yhteisiä tuontia koskevia sääntöjä, minkä vuoksi EHTY:n alaan kuuluvia tuotteita koskevat yhteisön tarkkailutoimet on tarpeen järjestää mainittujen asetusten säännösten mukaisesti,
yhteisön teräsmarkkinat ovat viime vuosina olleet epävakaat, mikä johtuu osittain tuonnin aiheuttamista paineista ja varsinkin tuonnista alueilta, joiden tuotantokapasiteetti on liian suuri ja kotimainen kysyntä heikko; teräsmarkkinat olivat vielä suhteellisen epävakaat vuonna 1996, ja vuoden 1997 kehitystä on vaikea ennustaa ilman uusia kaupallisia tilastoja; tällä hetkellä käytettävissä olevat taloudelliset ilmaisimet osoittavat kuitenkin seuraavia kehityssuuntia:
a) Tuotanto: Vuonna 1995 raakaterästä tuotettiin yhteisössä 156 miljoonaa tonnia, mikä on 2,6 prosenttia enemmän kuin vuonna 1994. Vuoden 1996 yhdeksän ensimmäisen kuukauden aikana yhteisön tuotanto väheni 7,7 prosentilla vuoden 1995 vastaavaan ajanjaksoon verrattuna. Vuoden 1996 tuotannon kokonaisuudessaan ennakoidaan laskevan 148 miljoonaan tonniin eli olevan 5 prosenttia pienempi kuin vuoden 1995 tuotanto.
b) Tuonti: EHTY:n alaan kuuluvien terästuotteiden tuonti yhteisöön kaikista kolmansista maista oli vuonna 1995 yhteensä 17,9 miljoonaa tonnia, mistä määrästä 60 prosenttia (10,8 miljoonaa tonnia) oli litteitä ja pitkiä tuotteita. Vuoden 1996 ensimmäisten kuukausien kehityssuuntiin perustuvien arvioiden mukaan vuoden 1996 kokonaistuonti vähenee todennäköisesti keskimäärin 16 prosentilla. Luotettavia ennusteita on kuitenkin vaikea laatia, koska kaikkien jäsenvaltioiden osalta ei ole käytettävissä ajan tasalla olevia kauppatilastoja ja koska kaupan rakenteessa on tapahtunut merkittäviä muutoksia. Vuonna 1996 tapahtunutta tuontimäärien laskua edelsi vuosina 1995 ja 1994 jyrkkä 30-35 prosentin nousu. Joidenkin EHTY:n alaan kuuluvien tuotteiden osalta näihin tuontisuuntauksiin liittyivät erittäin alhaiset tuontihinnat yhteisön hintatasoon verrattuna. Lisäksi tuonnin keskimääräinen 16 prosentin vähennys vuonna 1996 heijastelee 37 prosentin vähennystä välituotteiden tuonnissa ja 38 prosentin vähennystä pitkien tuotteiden tuonnissa, kun taas litteiden tuotteiden tuonnin arvioidaan lisääntyvän keskimäärin 9 prosentilla. Tämä kehitys ei koske samalla tavoin kaikkia jäsenvaltioita. Tiettyjen litteiden tuotteiden tuonti on joissakin jäsenvaltioissa lisääntynyt vuoden 1996 ensimmäisellä puoliskolla enemmän kuin 100 prosenttia vuoden 1995 vastaavaan ajanjaksoon verrattuna.
c) Vienti: EHTY:n alaan kuuluvien terästuotteiden vienti väheni keskimäärin 22 prosentilla vuonna 1995 (12 jäsenvaltion yhteisö) verrattuna vuoteen 1994, jolloin vienti oli 23,4 miljoonaa tonnia. Vienti yksittäisille markkinoille väheni 13-45 prosenttia. Yhteisön viennin on alustavasti arvioitu kasvavan noin 7 prosenttia vuodessa vuosina 1996 ja 1997.
d) Vastaavaa kehitystä esiintyy myös tiettyjen Euroopan yhteisön perustamissopimuksen alaan kuuluvien terästuotteiden kohdalla. Tiettyjen EY:n perustamissopimuksen soveltamisalaan kuuluvien suuntaisrakeisten ja muiden kuin suuntaisrakeisten sähköteknistä terästä olevien levyvalmisteiden (CN-koodit 7226 11 90 ja 7226 19 90) tuonti lisääntyi enemmän kuin 100 prosenttia vuonna 1995, ja nämä tuotteet ovat edelleen arkoja tuotteita yhteisön markkinoiden kannalta. Teräsputkien tuotannon odotetaan laskevan noin 10 prosentilla vuonna 1996 verrattuna vuoteen 1995. Teräsputkien tuonti lisääntyi keskimäärin 60 prosentilla vuonna 1995 verrattuna vuoteen 1994. Tietyistä kolmansista maista peräisin olevien tuotteiden hinnat ovat 30-50 prosenttia alemmat kuin yhteisön tuottajien soveltamat hinnat. Teräsputkialan ennakoidaan säilyvän arkana alana yhteisön markkinoiden kannalta,
tämän asetuksen soveltamisalaan kuuluvien tiettyjen kolmansista maista peräisin olevien EHTY:n ja EY:n perustamissopimusten alaan kuuluvien tuotteiden tuonnin kehitys uhkaa aiheuttaa vahinkoa yhteisön tuottajille, ja yhteisön etu vaatii kyseisten tuotteiden tuonnin asettamista yhteisön ennakkotarkkailuun sellaisten tilastotietojen saamiseksi, joilla tuonnin kehityssuuntauksia voidaan analysoida nopeasti,
yhteismarkkinoiden päätökseen saattaminen edellyttää, että yhteisön tuojien täytettäviksi tulevat muodollisuudet ovat samat tavaran tullauspaikasta riippumatta,
tämän asetuksen soveltamisalaan kuuluvien tuotteiden luovuttamisen vapaaseen liikkeeseen olisi oltava riippuvainen yhdenmukaiset arviointiperusteet täyttävän tarkkailuasiakirjan esittämisestä,
jäsenvaltioiden viranomaisten olisi tietyn ajanjakson kuluessa hyväksyttävä kyseinen asiakirja tuojan hakemuksesta ilman, että tuoja saisi tuontioikeutta sen perusteella; asiakirjan olisi tästä syystä oltava voimassa ainoastaan niin kauan, kuin tuontia koskevat säännöt pysyvät muuttumattomina,
yhteisön tarkkailua varten myönnettyjen tarkkailuasiakirjojen on oltava voimassa kaikkialla yhteisössä riippumatta siitä, missä jäsenvaltiossa ne on myönnetty,
jäsenvaltioiden ja komission olisi vaihdettava tietoja yhteisön tarkkailun tuloksista niin kattavasti kuin mahdollista,
vaikka tarkkailuasiakirjojen myöntäminen kuuluu kansallisten viranomaisten vastuualueeseen, siihen sovelletaan yhdenmukaisia edellytyksiä yhteisön tasolla, ja
olisi muistettava, että tiettyjen rauta- ja terästuotteiden tuonti tietyistä kolmansista maista edellyttää tarkkailuasiakirjan lisäksi vientiasiakirjaa, joka myönnetään kyseisten kolmansien maiden kanssa tehtyjen sopimusten yhteydessä vahvistettujen järjestelyjen mukaisesti, ja että tämän asetuksen soveltaminen ei rajoita kyseisten järjestelyjen soveltamista,
ON ANTANUT TÄMÄN ASETUKSEN:
1 artikla
1. Euroopan vapaakauppaliiton (EFTA) jäsenvaltioita ja Euroopan talousalueesta (ETA) tehdyn sopimuksen osapuolina olevia valtioita lukuun ottamatta muista kuin jäsenvaltioista peräisin olevien liitteessä I lueteltujen EHTY:n ja EY:n perustamissopimusten alaan kuuluvien rauta- ja terästuotteiden luovutus vapaaseen liikkeeseen yhteisössä edellyttää 1 päivästä tammikuuta 1997 yhteisön ennakkotarkkailua asetuksen (EY) N:o 3285/94 11 ja 12 artiklan sekä asetuksen (EY) N:o 519/94 9 ja 10 artiklan mukaisesti.
2. Tämän asetuksen soveltamisalaan kuuluvien tuotteiden luokittelu perustuu yhteisön tariffi- ja tilastonimikkeistöön, jäljempänä `yhdistetty nimikkeistö` tai lyhenne `CN`. Tämän asetuksen soveltamisalaan kuuluvien tuotteiden alkuperä määritetään yhteisössä voimassa olevien säännösten ja määräysten mukaisesti.
2 artikla
1. Edellä 1 artiklassa tarkoitettujen tuotteiden luovutus vapaaseen liikkeeseen yhteisössä edellyttää jäsenvaltion toimivaltaisten viranomaisten myöntämän tarkkailuasiakirjan esittämistä.
2. Jäsenvaltioiden toimivaltaisten viranomaisten on annettava 1 kohdassa tarkoitettu tarkkailuasiakirja maksutta pyydetyille määrille viiden työpäivän kuluessa siitä, kun yhteisöön sijoittautunut yhteisön tuoja on esittänyt sitä koskevan hakemuksen. Tomivaltaisen kansallisen viranomaisen katsotaan vastaanottaneen hakemus viimeistään kolmen työpäivän kuluttua sen jättämisestä, jollei toisin todisteta.
3. Liitteessä II lueteltujen viranomaisten myöntämä tarkkailuasiakirja on voimassa kaikkialla yhteisössä.
4. Tarkkailuasiakirja laaditaan liitteessä III olevaa mallia vastaavalle lomakkeelle. Tuojan hakemuksessa on oltava seuraavat tiedot:
a) hakijan nimi ja täydellinen osoite (mukaan lukien puhelin- ja telekopionumero sekä mahdollinen toimivaltaisten kansallisten viranomaisten käyttämä tunnistenumero) sekä arvolisäverotunniste, jos hakija on arvonlisäverovelvollinen,
b) tarvittaessa tavaranhaltijan tai hakijan edustajan nimi ja täydellinen osoite (mukaan lukien puhelin- ja telekopionumero),
c) viejän täydellinen nimi ja osoite,
d) tarkka tavarankuvaus, mukaan lukien
- tavaroiden kauppanimitys,
- yhdistetyn nimikkeistön (CN) koodi/koodit,
- alkuperämaa,
- lähetysmaa,
e) yhdistetyn nimikkeistön nimikkeittäin ilmoitettu nettopaino kilogrammoina sekä myös määrä käytettynä yksikkönä, milloin se on muu kuin nettopaino,
f) yhdistetyn nimikkeistön nimikkeittäin ilmoitettu tavaroiden cif-arvo yhteisön rajalla ecuina,
g) ovatko kyseiset tuotteet kakkoslaatua tai laatuvaatimuksia vastaamattomia (7),
h) tulliselvityksen aiottu aika ja paikka,
i) onko hakemuksen kohteena olevan kauppasopimuksen osalta tehty aiempia hakemuksia,
j) seuraava hakijan päiväämä ja allekirjoittama vakuutus, jossa on hakijan nimen selvennys suuraakkosin:
"Minä allekirjoittanut todistan, että tässä hakemuksessa olevat tiedot ovat oikeita ja vilpittömässä mielessä annettuja ja että olen sijoittautunut yhteisön alueelle".
Tuojan on myös toimitettava jäljennös myynti- tai ostosopimuksesta, pro forma -lasku ja/tai tuottajaterästehtaan antama tuotantotodistus sellaisissa tapauksissa, joissa tavaroita ei osteta suoraan tuottajamaasta.
5. Tarkkailuasiakirjoja voidaan käyttää vain niin kauan kuin järjestelyt tuonnin vapauttamiseksi pysyvät voimassa kyseisten liiketoimien osalta. Rajoittamatta voimassa oleviin tuontia koskeviin säännöksiin ja määräyksiin mahdollisesti tehtävien muutosten tai sopimuksen yhteydessä tai kiintiön hallinnoinnin yhteydessä tehtyjen päätösten soveltamista
- tarkkailuasiakirjan voimassaoloaika vahvistetaan neljäksi kuukaudeksi, ja
- käyttämättömät tai osittain käytetyt tarkkailuasiakirjat voidaan uusia samaksi ajaksi.
6. Tuojan on palautettava tarkkailuasiakirjat niiden voimassaoloajan päätyttyä ne myöntäneelle viranomaiselle.
3 artikla
1. Se, että liiketoimessa käytettävä yksikköhinta on vähemmän kuin viisi prosenttia suurempi kuin tarkkailuasiakirjassa ilmoitettu yksikköhinta tai että tuotavien tuotteiden kokonaisarvo tai -määrä on vähemmän kuin viisi prosenttia suurempi kuin tarkkailuasiakirjassa ilmoitettu arvo tai määrä, ei estä kyseisten tuotteiden luovuttamista vapaaseen liikkeeseen.
2. Tarkkailuasiakirjahakemukset ja itse tarkkailuasiakirjat ovat luottamuksellisia. Ne on tarkoitettu pelkästään toimivaltaisten viranomaisten ja hakijan käyttöön.
4 artikla
1. Jäsenvaltioiden on ilmoitettava komissiolle jokaisen kuukauden kymmenen ensimmäisen päivän aikana:
a) yksityiskohtaiset tiedot niistä määristä ja arvoista (ecuina laskettuina), joille tarkkailuasiakirjoja myönnettiin edellisen kuukauden aikana,
b) yksityiskohtaiset tiedot a alakohdassa tarkoitettua kuukautta edeltävän kuukauden aikana toteutetusta tuonnista.
Jäsenvaltioiden toimittamat tiedot on eriteltävä tuotteen, CN-koodin ja maan mukaan.
2. Jäsenvaltioiden on ilmoitettava kaikista havaitsemistaan määräystenvastaisuuksista tai petoksista ja tarvittaessa niistä syistä, joiden perusteella ne ovat kieltäytyneet tarkkailuasiakirjan myöntämisestä.
5 artikla
Tämän asetuksen mukaisesti annettavat ilmoitukset on toimitettava Euroopan yhteisöjen komissiolle elektronisesti tätä tarkoitusta varten perustetun monipalveluverkon välityksellä, jollei pakottavista teknisistä syistä ole välttämätöntä käyttää tilapäisesti muuta toimitustapaa.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 31 päivään joulukuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä joulukuuta 1996.

Labels: 1
3
15
5